Diqqat markazida: Suriya qurollari, Marsga missiya, g‘iybatchi xitoyliklar

Rossiyaning Suriya kimyoviy qurolini xalqaro nazorat ostiga o‘tkazish haqidagi taklifi dunyo hamjamiyatida qiziqish uyg‘otdi. Barak Obama bunday choraning uzoq davom etayotgan kelishmovchiliklarga barham berishini va bu holda AQSh Suriyaga hujumni to‘xtatib turishi mumkinligini bildirdi. Bu haqda “Interfaks” axborot agentligi xabar bermoqda.

Suriya o‘zida bor kimyoviy qurollarni xalqaro nazoratga topshirish tashabbusini qo‘llab-quvvatladi. Suriya Tashqi ishlar vaziri Valid Muallim Damashqning zaharli moddalar bor bo‘lgan ombor joyini oshkor qilishga va ushbu obyektlarni Rossiya hamda BMTning boshqa davlatlariga ko‘rsatishga tayyorligini ta’kidladi.
BBC xabar berishicha, gollandiyalik muhandis Bas Landsdorp 2023-yilda Mars sayyorasiga baza qo‘ndirishni rejalashtirmoqda. Buning uchun unga 6 milliard dollar va u yerga uchib ketishga rozi bo‘lgan ko‘ngillilar kerak bo‘ladi.

Marsgacha bo‘lgan yo‘l 7 oygacha vaqt talab qilishi mumkin. Agarda missiya ishtirokchilariga tirik qolish nasib etsa, ular Yerga qaytib kelmaslik ehtimoli bilan -55 daraja havo haroratiga moslashishi kerak bo‘ladi.
BBC ma’lum qilishicha, ushbu missiyada qatnashish uchun 200 mingdan oshiq kishi ariza bergan.
Xitoyda Internet tarmog‘ida besh ming martadan ko‘p o‘qilgan, shuningdek, 500 mingdan ortiq foydalanuvchilar tomonidan ko‘chirib olingan haqiqatga to‘g‘ri kelmaydigan xabarlar mualliflari uchun jazo tayinlanishi mumkin. Bu haqda South China Morning Post xabar bermoqda.

Xitoy Oliy sudi va bosh prokuraturasi 10-sentabrda kuchga kirgan tegishli qonunni qabul qildi. Qonunda, ayniqsa, ruhiy tartibsizlik keltirib chiqaradigan, o‘z joniga qasd qilishga olib keladigan yozuvlar mualliflariga jinoiy mas’uliyat yuklanadi.
Ko‘pchilik xitoylik internet-foydalanuvchilar yangi qonun ularning so‘z erkinligiga xavf solishi mumkinligini ta’kidlamoqda.